Da Rachel Cusk utga *Outline* i 2014, ble den snakket om som den første boken i en trilogi som skulle utfordre den tradisjonelle oppbyggingen av romanen, og med det skape en ny form. *Outline* er bygget opp av ti samtaler mellom fortelleren og diverse samtalepartnere. Vi ser disse samtalene i fortellerens synspunkt, men på tross av at romanen er fortalt i førsteperson, er fortelleren passiv og tilbaketrukken, og utgjør selv en liten del av romanen. Men på tross av at historiene til samtalepartnerne utgjør store deler av romanen, dukker det likevel opp små refleksjoner og tanker som kan si oss noe om fortellerens eget liv.

Da jeg leste romanen i sommer, ble jeg interessert i hvordan måten en historie blir fortalt på kan ha noe å si for hvordan vi oppfatter den. Hvilken betydning har det at hun forteller sin egen historie gjennom ti samtaler med andre mennesker? Hva har det å si at alle samtalene er "filtrert" gjennom henne, at det er hun som gjenforteller dem, at vi sånn sett ikke ser dem gjennom et "objektivt" blikk?

Tidligere i forfatterkarrieren, har Cusk skrevet tre kontroversielle memoarer. Jeg mener derfor at man kan relatere denne fortellerstilen til virkelighetslitteratur. Hun fikk selv oppleve at hun personlig ble en slags blink da hun skrev memoarer tidligere. Ved å fjerne fortelleren – dens kropp og stemme – skjuler hun hvor romanen kommer fra. *Outline* er skjønnlitterær, men fordi Cusk har nevnt at hun har valgt å skrive på denne måten som et resultat av det hun opplevde da hun skrev selvbiografisk, er det et interessant fokus. Er denne måten å fortelle historien på en løsning på det problemet mange forfattere opplever når de skriver historier som ligner deres egne liv?

Jeg er fremdeles veldig usikker på hva jeg vil bruke som primærtekster. Jeg tror jeg må finne ut hvilket fokus jeg vil ha på *Outline* før jeg kan finne ut hvilke verk jeg vil sammenligne den med. Jeg har hittil funnet ut at jeg sannsynligvis ikke vil sammenligne den med de andre bøkene i trilogien til Cusk, da alle disse er ganske like i utformingen. Jeg har lest litt i *Talking With Women* av Nell Dunn, hvor hun intervjuer åtte kvinner fra ulike bakgrunner på 60-tallet*.* Det er en interessant bok, men jeg tror det blir vanskelig å sammenligne et sakprosaverk med *Outline*. Det samme problemet ville jeg hatt hvis jeg hadde sammenlignet *Outline* med en av Aleksijevitsj sine bøker. Jeg leter derfor heller etter et verk som kan vise en side av virkelighetslitteratur som kanskje har en tydeligere jeg-stemme, slik at jeg kan undersøke hvordan det å fjerne fortellerstemmen kan gjøre det enklere å skrive om sitt eget liv. Jeg har også vurdert å sammenligne *Outline* med en av memoarene Cusk har skrevet tidligere, for å se på hvordan forteller-jeget er forandret, og hvilken forskjell det gjør.

Når det gjelder det teoretiske rammeverket, tror jeg at jeg for det første må finne noen som kan si noe om hvordan en roman og narratologi tradisjonelt er og har vært. Ved å bruke Gérard Genettes teorier om narratologi, kan jeg legge til grunn konvensjonelle måter å fortelle historier på, for å på den måten undersøke hva Cusk gjør som skiller seg fra det. Når det gjelder teori om romaner, vil jeg i hovedsak se på det György Lukács har skrevet om emnet. Dette er igjen fordi jeg må få overblikk på hva som konstituerer en tradisjonell roman for å finne ut hva det er Cusk gjør annerledes med *Outline*. Videre tror jeg at jeg kan bruke mye av det Bakhtin sier om polyfoni og dialog. Bakhtins distinksjon mellom monologiske og polyfoniske romaner kan i tillegg være med på å forklare hvorfor det fungerer for Cusk å gå vekk fra en allvitende forteller ved å gi alle de andre personene i romanen en stemme. Jeg leter fremdeles etter tekster som skriver om hva som skjer når ikke-fiksjon blir til fiksjon, og planlegger å lese Arne Melbergs bok *Selvskrevet*, men har hittil ikke funnet den på UB.

# Bibliografi

Bakhtin, Mikhail (1984). *Problems of Dostoevsky's Poetics*. Minnesota: University of Minnesota Press.

Cusk, Rachel (2014). *Outline*. London: Faber & Faber Limited.

Genette, Gérard (1980). *Narrative Discourse.* Oxford: Basil Blackwell.

Melberg, Arne (2007). *Selvskrevet: om selvframstilling i litteraturen.* Oslo: Spartacus.